b'\n_START_ARTICLE_\nChung Mong-joon\n_START_SECTION_\nBakgrunn\n_START_PARAGRAPH_\nHan er den sjette s\xc3\xb8nnen av forretningsmagnaten Chung Ju-yung, som grunnla industrikonglomeratet Hyundai. Chung Mong-joon har bachelorgrad i \xc3\xb8konomi fra Universitetet i Seoul, MBA fra Massachusetts Institute of Technology (MIT) og doktorgrad i internasjonal politikk fra Paul H. Nitze School of Advanced International Studies ved Johns Hopkins University.\n_START_SECTION_\nForretningsmann\n_START_PARAGRAPH_\nChung eier aksjemajoriteten i Hyundai Heavy Industries Group, S\xc3\xb8r-Koreas nest st\xc3\xb8rste chaebol og ett av verdens st\xc3\xb8rste selskaper, og har v\xc3\xa6rt styreformann i Hyundai Heavy Industries (HHI), gjesteforeleser ved Universitetet i Tokyo, styreformann ved Universitetet i Ulsan og styremedlem ved Johns Hopkins University. Han var administrerende direkt\xc3\xb8r i Hyundai Heavy Industries frem til han gikk inn  politikken i slutten av 1980-\xc3\xa5rene.\n_START_SECTION_\nPolitiker\n_START_PARAGRAPH_\nChung stilte som kandidat til S\xc3\xb8r-Koreas nasjonalforsamling for Ulsan for f\xc3\xb8rste gang i 1988, og har v\xc3\xa6rt innvalgt siden 1998, fra 2008 som representant for valgkretsen Dongjak-gu i Seoul. Han er medlem av det konservative Saenuri-partiet, hvor han var partileder 2009\xe2\x80\x932010. I september 2002 kunngjorde han sitt kandidatur ved presidentvalget i desember samme \xc3\xa5r. Han stiftet partiet Nasjonal allianse 21, stilte som kandidat for dette, og samarbeidet med liberale Roh Moo-hyun for \xc3\xa5 lokke velgere fra konservative Lee Hoi-chang. Chung trakk sitt kandidatur i november, og fikk kritikk for \xc3\xa5 trekke sin st\xc3\xb8tte til Roh sv\xc3\xa6rt sent, men Roh vant valget. V\xc3\xa5ren 2012 s\xc3\xb8kte han Saenuri-partiets nominasjon som presidentkandidat foran valget i desember, men tapte for Park Geun-hye.\n_START_SECTION_\nOrganisasjonsmann\n_START_PARAGRAPH_\nHan var en aktiv idrettsmann i sin ungdom, utmerket seg s\xc3\xa6rlig innen fotball, basketball og skiidrett, og kom p\xc3\xa5 andreplass i en nasjonal konkurranse i sprangridning i 1976 og p\xc3\xa5 fjerdeplass i et langrennsmesterskap. Chung var president i S\xc3\xb8r-Koreas bueskytterforbund (1983\xe2\x80\x931985), president i S\xc3\xb8r-Koreas fotballforbund (1993\xe2\x80\x932009), visepresident i FIFA (1994\xe2\x80\x932011) og \xc3\xa6resvisepresident i FIFA (2012\xe2\x80\x93?).'